Tom Behnke (KF), 2012-05-29:
For mig som konservativ er retssikkerhed vigtig, og det er det selvfølgelig også, når vi taler om det sociale område.
Når vi afholder høringer og konferencer osv. og hører, hvordan man i nogle kommuner f.eks. ikke overholder notatpligten og nogle steder ser stort på de spilleregler, som vi har vedtaget her i Folketinget, så bekymrer det.
For der er en god grund til, at vi har vedtaget nogle regler her i Folketinget.
Men hvis en kommune ikke overholder de regler, vi har vedtaget i Folketinget, så er vi jo i den situation, at vi ikke sådan rigtig kan komme efter kommunen.
Vi sætter ikke borgmesteren i fængsel for ikke at overholde de regler, vi laver på socialområdet.
Jeg tror heller ikke, vi skal foreslå at gøre det, men det kunne være, der var andre veje til at få strammet lidt op både ude i det kommunale og det regionale og gøre det klart, at de regler, vi vedtager i Folketinget, faktisk er noget, vi mener, og de skal overholdes.
Retssikkerhedsreglerne skal overholdes, for det er borgernes mulighed for at holde lidt styr på den offentlige sektor og få det, man er berettiget til – hverken mere eller mindre.
Men at lave en kommission, der skal sidde og kigge på det her, tror vi simpelt hen ikke er den rigtige vej til det.
Jeg havde i sidste uge fornøjelsen af at være til et større møde med nogle socialpædagoger, og de sagde også samstemmende, at i stedet for at bruge en masse penge på at undersøge det her – som vi allerede på nuværende tidspunkt har afdækket rigtig, rigtig godt – så brug dog pengene på noget gadeplansarbejde eller lignende, så der er nogle, der får gavn og glæde af de her penge, i stedet for at lave nye undersøgelser, som så skal evalueres af store bureauer, så vi kan bruge en masse millioner kroner på det.
Det er der sådan set ingen grund til.
Lad os gøre noget ved det, som er problemet derude, og jeg er helt overbevist om, at det, som gør sig gældende, ikke er, at den enkelte socialrådgiver og sagsbehandler sidder og tænker: Det gider jeg da ikke at gøre.
Jeg tror, det er en holdning, og jeg tror, det er et ledelsesmæssigt ansvar.
Jeg tror simpelt hen, at det er der, det ligger, for der er ligesom en tendens til, at i nogle kommuner gør man det, og i andre kommuner gør man det ikke.
Og jeg tror ikke, at man har siddet en fredag eftermiddag i kantinen og er blevet enige om, at det gør vi ikke her.
Jeg tror på, at det er en kultur.
Jeg tror på, at det er et ledelsesmæssigt ansvar, der gør sig gældende, og derfor skal vi have fokus på det, og så skal vi fastholde, at det er ledelsen – både den administrative og den politiske ledelse i de kommunale led og i regionerne – der har ansvaret for, at de her regler bliver overholdt.
Det er der, ansvaret ligger, og det er der, vi skal fastholde at ansvaret ligger.
Så lad os tage den derfra og komme videre i retning af, at vi sørger for, at de her regler bliver overholdt.
Jeg tror ikke, der er nogen grund til at lave en kommission.
Jeg tror sådan set, at vi alle sammen allerede godt ved, at det halter nogle steder.
Så en afvisning af beslutningsforslaget, men fuld opbakning til, at retssikkerhed naturligvis er meget, meget vigtigt – også på det sociale område.